ГТО-м и пщалъэхэр ягъэзащIэ
Шэджэм муниципальнэ щIыналъэм класс нэхъыжьхэм щIэс ныбжьыщIи 180-м нэблагъэм «Лэжьыгъэмрэ зыхъумэжыныгъэмрэ сыхуэхьэзырщ» (ГТО) Урысейпсо физкультурэ-спорт комплексым и Iыхьэм и нормативхэр ятащ.
Спортым щаIэ зэфIэкIыр къапщытэу, я ныбжьэгъухэм ехьэехуэу Щхьэлыкъуэ къуажэм и школ №2-мрэ Шэджэм къалэмрэ я стадионым ахэр махуитIкIэ щызэпеуащ.
ЯгъэзэщIэн хуей программэм хыхьэрт я къарур, я псынщIагъ-хуабжьагъыр, IэкIуэлъакIуагъэ-шэрыуагъыр, я бэшэчагъыр гъэунэхуныр. Псори Iуэхугъуи 8 хъурт. Апхуэдэт турникым зыщIэIэтэныр, спорт Iэмэпсымэр дзыныр, уеблэмэ, нэщанэ еуэныр. Дэтхэнэ гъэунэхуныгъэри, я гугъуагъ елъытауэ, лIэужьыгъуищу зэщхьэщыхат, жэз, дыжьын, дыщэ дамыгъэхэмкIэ къыхэгъэщхьэхукIат.
Зэпеуэхэр ирагъэкIуэкIащ Шэджэм муниципальнэ щIыналъэм и щIыпIэ администрацэм физкультурэмрэ спортымкIэ и къудамэмрэ районым егъэджэныгъэмкIэ и IуэхущIапIэмрэ я IэщIагъэлIхэм.
Нобэрей ныбжьыщIэ- хэм я дежкIэ ГТО-м и пщалъэхэр гъэзэщIэныр Iуэ- хущIэщ, ауэ езы еджакIуэхэм зэрыжаIэмкIэ, лэжьыгъэмрэ зыхъумэжыныгъэмрэ ахэр хуэхьэзырщ. РекордыщIэхэмрэ гъащIэ узыншэмрэ зэрыхущIэ-къум зэкъуигъэувэри, щIалэ, хъыджэбз цIыкIухэм зэфIэкI хъарзынэ къагъэлъэгъуащ икIи ГТО-м и пщалъэхэр ятащ.
«Лэжьыгъэмрэ зыхъумэжыныгъэмрэ сыхуэхьэзырщ» бгъэхэIу дамыгъэ зиIэхэм худачыхынущ, зыщIэтIысхьэну еджапIэхэм ящыщ куэдым абыхэм папщIэ мы гъэм бонусхэр хагъэхьащ. ЕГЭ-м балл щхьэхуэхэр зэрыщыхущIагъум ГТО-м и нормативхэр гъэ-зэщIэным трегъэгушхуэ.
Шэджэм муниципальнэ щIыналъэм и курыт еджапIэхэм щIэс псоми ГТО-м и 1-4-нэ Iыхьэхэм я нормативхэр жэпуэгъуэм и 26 — 30-хэм къриубыдэу я школхэм щатащ.
КIарэ Элинэ,
Шэджэм муниципальнэ щIыналъэм и щIыпIэ администрацэм
и пресс-IуэхущIапIэм и лэжьакIуэ.
